|  |
| --- |
| UPUTSTVO ZA PODNOSIOCE ZAHTJEVA ZA DODJELU BESPOVRATNIH SREDSTAVA ZA SAMOZAPOŠLJAVANJE |

 SADRŽAJ:

1. UVOD…………………….………………………………………………………………………………….3
	1. POJMOVNIK………………………………………………………………………………………...…4
2. CILJ I OČEKIVANI PROGRAMSKI REZULTATI……………………………………………………….5
3. CILJNA GRUPA PROGRAMA……………………………………………………………………….…...5
4. FINANSIJSKI PODSTICAJ ZA REALIZACIJU BIZNIS IDEJA...……………………………..……….5
5. USLOVI……………………………………………………………………………………………………...6
	1. PRIHVATLJIVOST / OPRAVDANOST……………………………………………….…………..…6
		1. PODNOSILAC ZAHTJEVA………………………………………………………………….………..6
		2. AKTIVNOSTI…………………………………………………………………………………………...7
		3. TROŠKOVI……………………………………………………………………………………………..8
6. NAČIN PRIJAVLJIVANJA I PROCEDURE KOJE TREBA SLIJEDITI...........................................11
	1. INFORMISANJE I SAVJETOVANJE.......................................................................................11
	2. PODNOŠENJE ZAHTJEVA ZA DODJELU BESPOVRATNIH SREDSTAVA.........................11
	3. IZBOR KORISNIKA BESPOVRATNIH SREDSTAVA.............................................................13
	4. STRUČNA POMOĆ IZABRANIM KORISNICIMA BESPOVRATNIH SREDSTAVA...............19
	5. ZAKLJUČIVANJE UGOVORAO DODJELI BESPOVRATNIH SREDSTAVA..........................19
	6. NAČIN I DINAMIKA ISPLATE BESPOVRATNIH SREDSTAVA.............................................20
7. LISTA PRILOGA………………………………………………………………………………………….20

# UVOD[[1]](#footnote-1)

Uputstvo ima za svrhu da zainteresovanim nezaposlenim licima približi postupak podnošenja zahtjeva za dodjelu bespovratnih sredstava za samozapošljavanje na Konkurs br. 05-120/24-1988, dajući mu smjernice kroz ključne elemente Programa “Podsticaji za samozapošljavanje” za 2024. godinu, dostupnim na adresi: <http://www.zzzcg.me>

Aktivna politika zapošljavanja obuhvata set mjera koje se sprovode kroz programe usmjerene na povećanje zaposlenosti, odnosno smanjenje nezaposlenosti lica iz evidencije Zavoda za zapošljavanje Crne Gore.

Podsticaji za preduzetništvo su jedna od mjera aktivne politike zapošljavanja koja se odnosi na pružanje finansijske i stručne pomoći nezaposlenom licu koje osniva jedan od oblika obavljanja privredne djelatnosti, ako kao osnivač u njemu zasniva radni odnos.

Nezaposlena lica u Crnoj Gori suočena su sa specifičnim izazovima u pokretanju sopstvenog biznisa.

Jedna od prepreka samozapošljavanju je činjenica da početnicima u biznisu u Crnoj Gori nedostaju znanja i vještine potrebne za samostalno obavljanje nekog od oblika privredne djelatnosti i potencijal za pristup finansijama, odnosno obezbjeđenje finansijske podrške za realizaciju biznis ideje.

Program “Podsticaji za samozapošljavanje” za 2024. godinu, u okviru kojeg je i objavljen javni konkurs za dodjelu bespovratnih sredstava za samozapošljavanje je osmišljen kako bi se prevazišao finansijski jaz sa kojim su suočena lica sa nedovoljnim finansijskim resursima.

Ovim programom, Zavod za zapošljavanje Crne Gore namjerava da podrži pristup rješavanju problema nezaposlenosti, sa posebnim naglaskom na pružanje finansijske i nefinansijske podrške u svrhu podsticanja preduzetništva, samozapošljavanja i otvaranja novih radnih mjesta.

* 1. **POJMOVNIK**

|  |  |
| --- | --- |
| Program “Podsticaji za samozapošljavanje” za 2024. godinu (u daljem tekstu: Program) | Program za čije sprovođenje je raspisan javni konkurs i predstavlja osnov za njegovu realizaciju.  |
| Javni konkurs za izbor korisnika bespovratnih sredstava za samozapošljavanje(u daljem tekstu: konkurs) | Sastavni dio konkursa je:* Uputstvo za podnosioce zahtjeva za dodjelu bespovratnih sredstava za samozapošljavanje;
* Obrazac zahtjeva za dodjelu bespovratnih sredstava za samozapošljavanje sa pripadajućim prilozima.
 |
| Zahtjev za dodjelu bespovratnih sredstava za samozapošljavanje (u daljem tekstu: zahtjev) | Zahtjev se predaje na konkurs. Sastavni dio zahtjeva su prilozi: * Prilog 1 - Biznis plan (Obrazac B);
* Prilog 2 – Izjava podnosioca zahtjeva (Obrazac C).
 |
| Podnosilac zahtjeva | Nezaposleno lice iz evidencije Zavoda za zapošljavanje Crne Gore, koje podnosi zahtjev na konkurs. |
| Savjetnici za mjere aktivne politike zapošljavanja | Lica zaposlena u područnim jedinicama Zavoda za zapošljavanje koja su zadužena za davanje informacija i pružanje pomoći podnosiocima zahtjeva za vrijeme trajanja konkursa.  |
| Komisija za obradu zahtjeva i utvrđivanje liste učesnika javnog konkursa(u daljem tekstu: komisija) | Radno tijelo obrazovano, odlukom direktora Zavoda za zapošljavanje Crne Gore, ovlašćeno/zaduženo za vršenje poslova obrade i ocjene zahtjeva primjenom kriterijuma izbora radi utvrđivanja bodovne/rang liste učesnika javnog konkursa.  |
| Korisnik bespovratnih sredstava | Podnosilac zahtjeva izabran za dodjelu bespovratnih sredstava za samozapošljavanje. |

# CILJ I OČEKIVANI PROGRAMSKI REZULTATI

**Cilj** **programa**: Povećanje zaposlenosti nezaposleniih lica iz evidencije Zavoda uz određeni finansijski i nefinansijski podsticaj za samostalno obavljanje nekog od oblika privredne djelatnosti, kojeg će osnovati, u njemu zasnovati radni odnos i otvoriti nova radna mjesta.

**Očekivani rezultati programa:**

* Samozaposleno najmanje 75 nezaposlenih lica iz ciljne grupe programa (Poglavlje I tačka 1.5 Programa).
* Osnovano najmanje 75 poslovnih subjekata, tj. pravnih i fizičkih lica za obavljanje privredne djelatnosti.
* Otvoreno najmanje 15 novih radnih mjesta za zapošljavanje u poslovnim subjektima korisnika bespovratnih sredstava za samozapošljavanje.

# CILJNA GRUPA PROGRAMA

Ciljna grupa programa su:

* nezaposlena lica do navršenih 29 godina života, tj. lica koja nijesu navršila 30 godina života, a prijavljena su u evidenciju Zavoda, najkraće četiri mjeseca u kontinuitetu prije dana raspisivanja konkursa za izbor korisnika bespovratnih sredstava za samozapošljavanje;
* nezaposlene žene prijavljene u evidenciju Zavoda, najkraće četiri mjeseca u kontinuitetu prije dana raspisivanja konkursa za izbor korisnika bespovratnih sredstava za samozapošljavanje.

# FINANSIJSKI PODSTICAJ ZA REALIZACIJU BIZNIS IDEJA

Minimalan iznos bespovratnih sredstava za samozapošljavanje, koji se može dodijeliti jednom korisniku je 4.000,00 €.

Maksimalan iznos bespovratnih sredstava za samozapošljavanje, koji se može dodijeliti jednom korisniku je 10.000,00 €.

Zavod dodjeljuje bespovratna sredstva novoosnovanom pravnom ili fizičkom licu korisnika bespovratnih sredstava za samozapošljavanje, odnosno privrednom društvu ili preduzetniku, kao državnu pomoć male vrijednosti - de minimis pomoć.

Pomoć dodijeljena jednom korisniku u periodu od tri fiskalne godine za redom koja ne prelazi 300.000 €, smatra se *de minimis* pomoć.

# USLOVI

## Prihvatljivost / opravdanost

Uslov za dodjelu bespovratnih sredstava podrazumijeva tri aspekta prihvatljivosti / opravdanosti koji se odnose na:

* podnosioce zahtjeva za dodjelu bespovratnih sredstava;
* aktivnosti za koje se mogu dodijeliti bespovratna sredstva;
* troškove za koje se mogu dodijeliti bespovratna sredstava.

### Podnosilac zahtjeva

* Da bi se podnosilac zahtjeva za dodjelu bespovratnih sredstava **smatrao prihvatljivim/opravdanim**, a time i njegov zahtjev osnovanim treba:
* da je nezaposleno lice iz ciljne grupe programa (tačka 3 ovog Uputstva);
* da nije koristio bespovratna sredstva za samozapošljavanje nezaposlenih lica iz evidencije Zavoda;
* da je izmirio sve obaveze prema Zavodu za zapošljavanje Crne Gore po osnovu dodijeljenih kreditnih sredstava iz Programa za kontinuirano stimulisanje zapošljavanja i preduzetništva u Crnoj Gori i/ili Inoviranog programa za kontinuirano stimulisanje zapošljavanja i preduzetništva u Crnoj Gori[[2]](#footnote-2);
* da nije korisnik finansijske podrške iz neke druge šeme bespovratnih sredstava koja potiču iz nacionalnog budžeta Crne Gore ili budžeta jedinica lokalne samouprave ili donatorskih organizacija, za iste aktivnosti, odnosno za isti biznis plan;
* da mu nije izrečenapravosnažna presuda za izvršenje krivičnog djela, niti mu je izrečena mjera zabrane obavljanja privredne djelatnosti, u periodu od dvije godine prije dana objave javnog konkursa.
* Podnosilac zahtjeva za dodjelu bespovratnih sredstava **neće se smatrati prihvatljivim/opravdanim** ukoliko:
* nije nezaposleno lice iz ciljne grupe programa (tačka 3 ovog Uputstva);
* je koristio bespovratna sredstva za samozapošljavanje nezaposlenih lica iz evidencije Zavoda;
* nije izmirio sve obaveze prema Zavodu za zapošljavanje Crne Gore po osnovu dodijeljenih kreditnih sredstava iz Programa za kontinuirano stimulisanje zapošljavanja i preduzetništva u Crnoj Gori i/ili Inoviranog programa za kontinuirano stimulisanje zapošljavanja i preduzetništva u Crnoj Gori[[3]](#footnote-3);
* je korisnik finansijske podrške iz neke druge šeme bespovratnih sredstava koja potiču iz nacionalnog budžeta Crne Gore ili budžeta jedinica lokalne samouprave ili donatorskih organizacija, za iste aktivnosti, odnosno isti biznis plan;
* mu jeizrečena pravosnažna presuda za izvršenje krivičnog djela ili mu je izrečena mjera zabrane obavljanja privredne djelatnosti, u periodu od dvije godine prije dana objave javnog konkursa;
* zahtjev za dodjelu bespovratnih sredstava nije podnio na način i u roku utvrđenim konkursom;
* se ustanovi da nije dostavio dokumentaciju ili zahtjevane podatke ili je dostavio nepotpunu dokumentaciju ili netačne podatke koji se traže konkursom i ne pruži tražene podatke ili ne dostavi potrebnu dokumentaciju.

### Aktivnosti

Da bi se aktivnosti predložene biznis planom **smatrale prihvatljivim/opravdanim** za dodjelu bespovratnih sredstava trebaju:

* da se odnose na period od 10 mjeseci od dana stupanja na snagu ugovora o dodjeli bespovratnih sredstava za samozapošljavanje, zaključenog sa Zavodom;
* da su usmjerene na stvaranje uslova za nesmetan početak poslovanja i
* da za posljedicu imaju prihvatljive troškove za dodjelu bespovratnih sredstava.

|  |
| --- |
| Važno je razlikovati period izvršenja ugovora od perioda realizacije biznis plana. Period izvršenja ugovora – obuhvata period od 12 mjeseci od dana stupanja ugovora na snagu. Period realizacije biznis plana – obuhvata period od 10 mjeseci od dana stupanja ugovora na snagu i predstavlja period u okviru kojeg se aktivnosti trebaju sprovesti i troškovi u vezi sprovedenih aktivnosti treba da nastanu da bi bili prihvatljivi za finansiranje.  |

* **Neće se smatrati prihvatljivim / opravdanim** za dodjelu bespovratnih sredstava aktivnosti koje se odnose na:
* obavljanje djelatnosti u sektoru usluga povezanih sa izvoznom djelatnosti i sektoru primarne poljoprivrede i ribarstva;
* organizovanje igara na sreću, lutrije i slično;

#### proizvodnju pića sa visokim sadržajem alkohola i žestokih pića;

#### proizvodnju duvanskih proizvoda;

#### proizvodnju i promet nafte i naftnih derivata;

#### proizvodnju i distribuciju oružja;

#### proizvodnju korišćenjem tehnologije koja zagađuje životnu okolinu;

#### aktivnosti finansiranja političkih partija i vjerskih organizacija/zajednica i

#### proizvodnju i promet bilo kojeg proizvoda ili aktivnosti koje se prema domaćim propisima ili međunarodnim konvencijama i sporazumima smatraju zabranjenim.

Povedite računa o pravnom obliku organizovanja poslovnog subjekta, jer nakon usvajanja biznis plana, tj donošenja odluke o izboru korisnika bespovratnih sredstava za samozapošljavanje, a prije zaključivanja ugovora sa Zavodom, bićete u obavezi da osnujete pravni oblik obavljanja privredne djelatnosti koji ste biznis planom i predvidjeli.

Takođe, vodite računa o izboru svih planiranih opravdanih aktivnosti, jer ćete tokom perioda izvršenja ugovora, odnosno realizacije biznis plana, biti u obavezi da ih sprovedete bez obzira na izvor njihovog finansiranja. Aktivnosti koje planirate realizovati uz finansijsku podršku Zavoda, bićete u obavezi i da dokažete, tj. da dokažete opravdanost troškova nastalih u vezi sprovođenja aktivnosti koje se finansiraju iz bespovratnih sredstava.

### Troškovi

Samo prihvatljivi / opravdani troškovi mogu biti uzeti u obzir za dodjelu bespovratnih sredstava.

* Da bi se troškovi smatrali **prihvatljivim/opravdanim** trebaju da:
* budu uključeni u biznis plan u kojem ukupno zahtjevani iznos za dodjelu bespovratnih sredstava ne izlazi iz okvira utvrđenog limita od 10.000,00 €;
* budu potrebni za realizaciju aktivnosti navedenih biznis planom;
* budu direktno vezani za aktivnosti predloženog poslovanja;
* budu u skladu sa realnim trenutnim tržišnim cijenama;
* nastanu u periodu realizacije biznis plana i da budu plaćeni najkasnije do kraja perioda izvršenja ugovora o dodjeli bespovratnih sredstava za samozapošljavanje;
* budu evidentirani na računu korisnika bespovratnih sredstava u poreskoj ili računovodstvenoj dokumentaciji, sa originalima dokumenata koje dokazuju navedene troškove.

Prihvatljivi/opravdani troškovi uključuju, sljedeće vrste troškova:

* troškove nabavke *mašina, tehnike, … opreme,* uključujući kupovinu i održavanje nove informaciono - komunikacione tehnologije i softvera, kao i nabavku polovne opreme u slučaju kada nova oprema pojedinačno prelazi ukupnu vrijednost bespovratnih sredstava koja se dodjeljuju korisniku, a neophodna je za obavljanje djelatnosti za koju se potražuju bespovratna sredstva / nabavka se mora obaviti u toku prvih pet mjeseci realizacije biznis plana /;
* troškove doprinosa za samozaposlenu osobu, za puno radno vrijeme, za prvih 10 mjeseci rada, pri čemu ukupan iznos mjesečnog troška ne smije biti ispod iznosa minimalne bruto zarade[[4]](#footnote-4), niti iznad prosječne bruto zarade ostvarene u Crnoj Gori u 2023. godini[[5]](#footnote-5);
* troškove zarada za drugo/a lice/a koje se zapošljava (dodatno zapošljavanje), za puno radno vrijeme i najduže za period realizacije biznis plana, pri čemu ukupan iznos mjesečnog troška ne smije biti ispod iznosa minimalne bruto zarade, niti iznad prosječne bruto zarade ostvarene u Crnoj Gori u 2023. godini;
* troškove zakupa poslovnog prostora za period od 10 mjeseci, nastali po osnovu ugovora o zakupu, izuzev ugovora o zakupu zaključenog sa povezanim licima/srodnicima[[6]](#footnote-6) korisnika bespovratnih sredstava / može se predvidjeti zakup poslovnog prostora po osnovu ugovora o korišćenju poslovnog prostora bez naknade, zaključenog sa srodnikom/povezanim licem /;
* troškove knjigovodstvenih usluga, za period od 10 mjeseci, u iznosu do 150,00 € mjesečno;
* Troškove marketinških aktivnosti i oglašavanja (izrada i održavanje web stranica, zakup domena, web hosting, štampa materijala za oglašavanje, izrada reklamnih ploča i natpisa, internet oglašavanje, izrada logotipa, brendiranje), u ukupnom iznosu do 10% opravdanih troškova za koje se zahtjeva finansijska podrška Zavoda;
* troškove nabavke alata, sitnog inventara, sirovina i repromaterijala potrebnih za neometano poslovanje / nabavka sirovina se mora obaviti u prvih pet mjeseci realizacije biznis plana /;
* administrativne troškove u ukupnom iznosu do 5% opravdanih troškova[[7]](#footnote-7) za koje se zahtjeva finansijska podrška Zavoda;
* PDV iskazan na fakturi dobavljača za poslovne subjekte koji shodno Zakonu o porezu na dodatu vrijednost nijesu u sistemu PDV-a.

Ne postoje restrikcije na ukupne troškove poslovanja. Međutim, bespovratna sredstva za koja se prijavljujete trebaju da budu u okviru minimalnog i maksimalnog iznosa iz tačke 4 ovog Uputstva i bazirana na realnim troškovima, a ne određeni paušalno.

Pri koncipiranju budžeta važno je da izvršite provjeru i eliminišete eventualne računske greške, nerealno projektovane troškove, kao i neopravdane troškove. Takođe, navedenu provjeru vršiće komisija Zavoda i može dovesti do upućivanja zahtjeva za pojašnjenjem, za izmjenom ili umanjenjem projektovanog budžeta, odnosno vrste i/ili visine troškova predložene biznis planom.

Eventualne korekcije ne mogu za posljedicu da imaju uvećanje iznosa bespovratnih sredstava.

* Troškovi koji se **ne smatraju prihvatljivim / opravdanim** uključuju:
* troškove registracije poslovnog subjekta;
* kazne, novčane kazne i parnične troškove;
* carine i uvozne troškove i s tim u vezi druge naknade;
* doprinose u naturi;
* dugove i pokriće gubitaka ili dugovanja, pristigle kamate;
* potraživanja koja se finansiraju za druge poslove;
* kupovinu nepokretnosti (zemlje, objekata);
* izgradnju objekata;
* kupovinu telefonskih i mobilnih uređaja za ličnu upotrebu;
* troškove zakupa poslovnog prostora nastale po osnovu ugovora zaključenog sa povezanim licem/srodnikom korisnika bespovratnih sredstava;
* troškove pružanja knjigovodstvenih usluga koji na mjesečnom nivou prelaze iznos od 150,00 €;
* najam/leasing vozila i opreme;
* studijske troškove, troškove istraživanja, članarina, licenci;
* troškove službenih putovanja u zemlji i inostranstvu i dnevnica;
* kupovinu transportnih vozila čija je namjena pružanje usluga izvan djelatnosti podnosioca zahtjeva i/ili nije direktno vezana za sprovođenje aktivnosti predloženog poslovanja.

# NAČIN PRIJAVLJIVANJA I PROCEDURE KOJE TREBA SLIJEDITI

* 1. **Informisanje i savjetovanje**

Nezaposlenim licima zainteresovanim za dodjelu bespovratnih sredstava za samozapošljavanje pružiće se usluge informisanja, individualnog i grupnog savjetovanja u područnim jedinicama – biroima rada Zavoda.

U postupku individualnog savjetovanja, vaš savjetnik za posredovanje pri zapošljavanju će vam pružiti osnovne informacije o programu i uputiti vas kod savjetnika za mjere aktivne politike zapošljavanja radi organizovanja grupnog informisanja.

U postupku grupnog informisanja, savjetnici za mjere aktivne politike zapošljavanja će vam pružiti sve potrebne informacije o uslovima i načinu podnošenja zahtjeva za dodjelu bespovratnih sredstava i biće vam na raspolaganju za sva dodatna pitanja tokom trajanja konkursa.

Takođe, pitanja u vezi sa konkursom možete postavili i na e-mail: *samozaposljavanje@zzzcg.me*u periodu od dana objave konkursa u sredstvima javnog informisanja, na sajtu Zavoda i oglasnim tablama biroa rada do dana konkursom određenog kao krajnji rok za podnošenje zahtjeva.

Odgovor na postavljeno pitanje dobićete odmah, a najkasnije u roku od dva dana od dana prijema mejla.

* 1. **Podnošenje zahtjeva za dodjelu bespovratnih sredstava za samozapošljavanje**

Jedan podnosilac može da podnese samo jedan zahtjev za dodjelu bespovratnih sredstava za samozapošljavanje.

Zahtjevi se predaju na način i u roku utvrđenom konkursom.

Zahtjev se predaje neposrednom predajom ili se šalje kao preporučena pošiljka na adr. Bulevar revolucije 5, 81 000 Podgorica.

Zahtjev sa pripadajućim prilozima se podnosi na propisanom obrascu koji čini sastavni dio ovog uputstva.

Zahtjev za dodjelu bespovratnih sredstava - *Obrazac A*, sastoji se od sljedećih priloga:

Prilog 1: Biznis plana - *Obrazac B;*

Prilog 2: Izjava podnosioca zahtjeva – *Obrazac C.*

Uz prilog 1 dostavlja se dodatna dokumentacija kojom podnosilac dokazuje određene navode iz biznis plana. Pored obaveznih dokaza, tj. dokumenata zahtjevanih biznis planom, podnosilac može dostaviti i druga dokumenta - fakultativne dokaze sa kojima raspolaže.

Zahtjev za dodjelu bespovratnih sredstava sa pripadajućim prilozima i dokumentima koji čine njihov sastavni dio, predaje se u papirnom obliku u dva primjerka (original i kopija originala) i skenirano u jednom primjerku u PDF formatu, na USB memoriji.

Elektronski format (na USB memoriji) treba da sadrži iste informacije koje sadrži i papirni format zahtjeva.

Zahtjevi ručno pisani, podnijeti na neki drugi način (npr. fax-om, e-mailom …) i/ili nakon isteka krajnjeg roka za podnošenje (bez obzira na okolnosti koje su prouzrokovale kašnjenje), neće se razmatrati i biće odbijeni kao administrativno neusaglašeni zahtjevi.

Prije podnošenja zahtjeva lično izvršite provjeru elemenata administrativne usklađenosti i opravdanosti zahtjeva, uz pomoć kontrolne liste.

|  |
| --- |
| KONTROLNA LISTA  |
|  |  DA | NE |
| 1. ADMINISTRATIVNa USAGLAŠENost
 |
| * 1. Da li se zahtjev predaje prije isteka krajnjeg roka za njegovu predaju?
 |  |  |
| 1.2. Da li zahtjev sadrži sve priloge i traženu dokumentaciju i da li je pripremljen u zahtjevanom formatu i broju? |
| OBRAZAC A Zahtjev za dodjelu bespovratnih sredstava | Štampana verzija u dva primjerka (original i kopija originala).Elektronska verzija skeniranog akta u PDF format, na USB memoriji, u jednom primjerku.  | Obrazac zahtjeva je ispunjen u potpunosti |  |  |
| OBRAZAC B Biznis plan | Štampana verzija sa prilozima u dva primjerka (original i kopija originala).Elektronska verzija skeniranog akta u PDF format, na USB memoriji, u jednom primjerku.  | Biznis plan je ispunjen u potpunosti i u prilogu biznis plana su dokazi shodno datim uputima za njegovo sačinjavanje. |  |  |
| OBRAZAC CIzjava podnosioca zahtjeva | Štampana verzija (original i kopija originala).Elektronska verzija skeniranog akta u PDF format, na USB memoriji, u jednom primjerku.  | Obrazac je ispunjen i potpisan.  |  |  |
| 1. TRI ASPEKTA OPRAVDANOSTI
 |
| Da li su ispunjeni zahtjevani uslovi za dodjelu bespovratnih sredstava?  |  |  |
| * 1. Da li su ispunjeni uslovi sa aspekta opravdanosti podnosioca zahtjeva?
 |  |  |
| * 1. Da li su ispunjeni uslovi sa aspekta opravdanosti aktivnosti za koje se mogu dodijeliti bespovratna sredstva?
 |  |  |
| * 1. Da li su ispunjeni uslovi sa aspekta opravdanosti troškova za koje se mogu dodijeliti bespovratna sredstva?
 |  |  |

* 1. **Izbor korisnika bespovratnih sredstava za samozapošljavanje**

Zahtjeve za dodjelu bespovratnih sredstava za samozapošljavanje ocjenjivaće Komisija za obradu zahtjeva i utvrđivanje liste učesnika javnog konkursa, obrazovana odlukom direktora Zavoda.

Komisija će u postupku obrade zahtjeva ostvariti uvid u sve podnijete zahtjeve i utvrditi da li su zahtjevi podnijeti u okviru krajnjeg roka za podnošenje zahtjeva i da li su podnijeti od strane lica koja ispunjavaju uslove utvrđene programom.

Nakon obrade podnijetih zahtjeva Komisija će pristupiti ocjenjivanju kako bi sačinila bodovnu, odnosno rang listu učesnika javnog konkursa.

Ocjena zahtjeva vršiće se primjenom sljedećih kriterijuma izbora:

* Biznis plan;
* Resursi za poslovanje;
* Dužina nezaposlenosti;
* Konkurentnost i razvijenost opštine realizacije biznis plana;
* Dodata vrijednost.

Maksimalan broj bodova koji se može ostvariti primjenom navedenih kriterijuma izbora je 100.

Podnosioci čiji zahtjevi za dodjelu bespovratnih sredstava, primjenom prvog kriterijuma izbora ostvare manje od 33 boda, neće se dalje ocjenjivati.

*Biznis plan*

Maksimalan broj bodova koji se može ostvariti primjenom prvog kriterijuma izbora »Biznis plan« je 55.

Ovaj kriterijum izbora može biti eliminacioni, ukoliko njegovom primjenom zahtjevi ostvare manje od 33 boda.

Zahtjevi za dodjelu bespovratnih sredstava za samozapošljavanje, po osnovu ovog kriterijuma izbora, ocjenjuju se sagledavanjem kvaliteta predloženog biznis plana, sa aspekta biznis ideje, analize tržišta i održivosti planiranog poslovanja, planiranja i pravdanja budžeta, kao i kreiranja novih radnih mjesta.

Na osnovu navedenog, ovaj kriterijum je podijeljen na četiri podkriterijuma izbora:

* 1. Poznavanje planiranog poslovnog rješenja;
	2. Analiza tržišta i održivost;
	3. Planiranje i pravdanje budžeta i
	4. Kreiranje novih radnih mjesta.

Maksimalan broj bodova koji se može ostvariti primjenom prvog podkriterijuma izbora je 10, dok se primjenom drugog, trećeg i četvrtog podkriterijuma može ostvariti po 15 maksimalnih bodova.

1. *Resursi za poslovanje*

Maksimalan broj bodova koji se može ostvariti primjenom drugog kriterijuma izbora »Resursi za poslovanje« je 15.

Primjenom ovog kriterijuma izbora zahtjevi za dodjelu bespovratnih sredstava za samozapošljavanje ocjenjuju se shodno prostornim, tehničkim, iskustvenim, kadrovskim i drugim kapacitetima podnosioca zahtjeva navedenim u biznis planu, a na osnovu priloženih dokaza i nalaza komisije o stanju odnosnih kapaciteta na terenu.

Ovaj kriterijum je podijeljen na tri podkriterijuma izbora:

* 1. Prostorni kapaciteti za poslovanje;
	2. Oprema i
	3. Iskustvo u oblasti poslovanja.

Maksimalan broj bodova koji se može ostvariti primjenom pojedinih podkriterijuma izbora je 5.

1. *Dužina nezaposlenosti*

Maksimalan broj bodova koji se može ostvariti primjenom trećeg kriterijuma izbora »Dužina nezaposlenosti« je 5.

Primjenom ovog kriterijuma izbora, zahtjevi se ocjenjuju, na osnovu broja mjeseci koje je podnosilac zahtjeva proveo u evidenciji nezaposlenih lica Zavoda.

Po ovom kriterijumu bodove će ostvariti samo podnosioci zahtjeva koji su bili u evidenciji nezaposlenih Zavoda pet i duže od pet mjeseci.

Zahtjevi podnijeti od strane nezaposlenog lica koje je u evidenciji Zavoda provelo 12 i više mjeseci, u kontinuitetu prije dana objavljivanja javnog konkursa, ocjenjuju se dodjeljivanjem maksimalnih 5 bodova.

Zahtjevi podnijeti od strane nezaposlenog lica koje je u evidenciji Zavoda provelo od pet do 11 mjeseci, u kontinuitetu prije dana objavljivanja javnog konkursa, ocjenjuju se dodjeljivanjem 0,43 boda po mjesecu provedenom u evidenciji.

1. *Konkurentnost i razvijenost opštine realizacije biznis plana*

Maksimalan broj bodova koji se može ostvariti primjenom četvrtog kriterijuma izbora »Konkurentnost i razvijenost opštine realizacije biznis plana« je 20.

Primjenom ovog kriterijuma izbora, zahtjevi za dodjelu bespovratnih sredstava ocjenjuju se shodno indeksu razvijenosti opštine sprovođenja biznis plana utvrđenog Pravilnikom o utvrđivanju liste stepena razvijenosti jedinica lokalne samouprave (»Sl. list Crne Gore«, br. 103/23).

Zahtjevi za realizaciju biznis plana za pojedinu opštinu sprovođenja, ocjenjuju se tako što se najmanji indeks razvijenosti opštine podijeli sa indeksom razvijenosti opštine u kojoj se plan realizuje i dobijeni rezultat pomnoži sa maksimalnim brojem bodova koji se može ostvariti po ovom kriterijumu.

1. *Dodata vrijednost*

Maksimalan broj bodova koji se može ostvariti primjenom kriterijuma izbora »Dodata vrijednost« je 5.

Primjenom ovog kriterijuma izbora zahtjevi za dodjelu bespovratnih sredstava za samozapošljavanje realizacijom biznis plana, ocjenjuju se na osnovu uticaja planiranih poslovnih rješenja na zaštitu okruženja, korišćenja obnovljivih izvora energije i inovativnosti poslovnih ideja.

Ovaj kriterijum je podijeljen na dva podkriterijuma izbora:

5.1 Zaštita okruženja i korišćenje obnovljivih izvora energije i

5.2 Jedinstvena/nekonvencionalna inovativna poslovna ideja.

Maksimalan broj bodova koji se može ostvariti primjenom prvog podkriterijuma izbora je 1, dok je maksimalan broj bodova koji se može ostvariti primjenom drugog podkriterijuma 4.

U postupku izbora korisnika bespovratnih sredstava za samozapošljavanje, Komisija će, između ostalog, izaći na teren i ostvariti neposredan uvid u prostorne, tehničke i druge biznis planom navedene kapacitete podnosioca zahtjeva za dodjelu bespovratnih sredstava.

U postupku izbora, Komisija može uz saglasnost podnosioca zahtjeva izvršiti korekciju budžeta biznis plana, u skladu s prihvatljivim/opravdanim troškovima.

U situaciji kada dva ili više zahtjeva ostvare isti broj bodova, prednost će imati podnosilac zahtjeva koji je istovremeno pripadnik dvije podgrupe ciljne grupe Programa.

Ukoliko se na ovaj način ne može izvršiti izbor, prednost će se dati podnosicu zahtjeva koji će realizovati biznis plan u opštini sa nižim indeksom razvijenosti. U konačnom, ako se i na prethodno opisane načine ne može izvršiti izbor, prednost će se dati podnosiocu zahtjeva sa većim brojem bodova ostvarenim primjenom prvog kriterijuma izbora „Biznis plan“.

Izbor korisnika sredstava izvršiće se na osnovu bodovne liste učesnika konkursa, a u okviru raspoloživih sredstava za ovu namjenu.

Ukoliko podnosilac zahtjeva za dodjelu bespovratnih sredstava za samozapošljavanje odustaneod podnijetog zahtjeva ili se iz njegovog postupanja ili drugih okolnosti može zaključiti da je odustao od zahtjeva postupak po odnosnom zahtjevu se obustavlja.

Odluku o izboru korisnika bespovratnih sredstava za samozapošljavanje donijeće Upravni odbor Zavoda, na predlog direktora Zavoda.

Za ocjenu zahtjeva koristiće se sledeća bodovna skala.

|  |
| --- |
| 1. **BIZNIS PLAN**
 |

|  |  |  |
| --- | --- | --- |
| **Podkriterijum** | **Vodeći principi za ocjenjivanje** | **Maksimalan br. bodova - 55** |
| **1.1****Poznavanje planiranog poslovnog rješenja**  | Biznis plan daje dovoljno jasne informacije o poznavanju biznis ideje od strane podnosioca zahtjeva. | od 6 do 10 |
| Biznis plan daje djelimične informacije o poznavanju biznis ideje od strane podnosioca zahtjeva. | od 1 do 5 |
| Biznis plan ne daje dovoljno informacija o poznavanju biznis ideje od strane podnosioca zahtjeva. | 0 |
| **1.2****Analiza tržišta i održivost** | Iz biznis plana je vidljivo, da je podnosilac zahtjeva dobro upoznat sa ciljnom grupom kupaca/korisnika usluga, njihovim karakteristikama, postojećom konkurencijom, potencijalnim dobavljačima i načinom distribucije ponude, odnosno prodaje prizvoda/usluga. | od 9 do 15 |
| Iz biznis plana je vidljivo, da je podnosilac zahtjeva dijelimično upoznat sa ciljnom grupom kupaca/korisnika usluga, njihovim karakteristikama, postojećom konkurencijom, potencijalnim dobavljačima i načinom distribucije ponude, odnosno prodaje prizvoda/usluga. | od 1 do 8 |
| Iz biznis je vidljivo, da podnosilac zahtjeva nije upoznat sa ciljnom grupom kupaca/korisnika usluga, njihovim karakteristikama, postojećom konkurencijom, potencijalnim dobavljačima i načinom distribucije ponude, odnosno prodaje prizvoda/usluga. | 0 |
| **1.3****Planiranje i pravdanje budžeta**  | Planirani budžet je jasno opisan, te sadrži sve neophodne troškove i prihode za sprovođenje poslovne ideje.  | od 9 do 15 |
| Planirani budžet je djelimično jasan i razrađen.  | od 1 do 8 |
| Planirani budžet nije jasan i nije razrađen. | 0 |
| **1.4****Kreiranje novih radnih mjesta** | Biznis planom je predviđeno dodatno zapošljavanje više od dva nezaposlena lica, u trajanju od četiri ili više od četiri mjeseca tokom perioda realizacije biznis plana. | 15 |
| Biznis planom je predviđeno dodatno zapošljavanje dva nezaposlena lica, u trajanju od četiri ili više od četiri mjeseca tokom perioda realizacije biznis plana. | 10 |
| Biznis planom je predviđeno dodatno zapošljavanje jednog nezaposlenog lica, u trajanju od četiri ili više od četiri mjeseca tokom perioda realizacije biznis plana. | 5 |
| Biznis planom nije predviđeno dodatno zapošljavanje tokom perioda njegove realizacije ili je predviđeno dodatno zapošljavanje, u trajanju kraćem od četiri mjeseca tokom perioda realizacije biznis plana. | 0 |

|  |
| --- |
| 1. **RESURSI ZA POSLOVANJE**
 |

|  |  |  |
| --- | --- | --- |
| **Podkriterijum** | **Vodeći principi za ocjenjivanje** | **Maksimalan br. bodova - 15** |
| **2.1**  **Poslovni prostor** | Podnosilac zahtjeva ima u svom vlasništvu ili u vlasništvu porodice ili su mu bez nadoknade ustupljene adekvatne prostorije za obavljanje poslova, odnosno prostorije mu nijesu potrebne.  | 5 |
| Podnosilac zahtjeva ima u svom vlasništvu ili u vlasništvu porodice ili su mu ustupljene bez nadoknade prostorije za obavljanje poslova, ali ih je potrebno adaptirati.  | 4 |
| Podnosilac zahtjeva obezbijeđuje zakupom adekvatan poslovni prostor.  | 3 |
| Podnosilac zahtjeva poslovni prostor obezbijeđuje zakupom, ali ga je potrebno adaptirati.  | 2 |
| Podnosilac zahtjeva će poslovni prostor obezbijediti zakupom, nakon prijema obavještenja o ishodu njegovog zahtjeva za dodjelu bespovratnih sredstava za samozapošljavanje – Biznis plan, tačka 10 »adresa još uvijek nepoznata«. | 1 |
| Podnosilac zahtjeva biznis planom nije dao informaciju da li mu je za obavljanje djelatnosti potreban poslovni prostor.  | 0 |
| **2.2** **Oprema** | Podnosilac zahtjeva ima svu potrebnu opremu za obavljanje poslova. | od 4 do 5 |
| Podnosilac zahtjeva ima većinu potrebne opreme za obavljanje poslova i treba da dokupi dio opreme. | od 1 do 3 |
| Podnosilac zahtjeva nema sopstvenu opremu i treba da nabavi svu potrebnu opremu neophodnu za poslovanje. | 0 |
| **2.3** **Prethodno iskustvo u oblasti poslovanja** | Podnosilac zahtjeva ima stečeno formalno ili neformalno obrazovanje (obuke) za obavljanje poslova planiranog zanimanja i dodatno radon iskustvo na istim ili sličnim poslovima. | od 4 do 5 |
| Podnosilac zahtjeva ima stečeno formalno ili neformalno obrazovanje (obuke) za obavljanje poslova planiranog zanimanja ili dodatno radon iskustvo na istim ili sličnim poslovima. | od 1 do 3 |
| Podnosilac zahtjeva nema stečeno formalno ili neformalno obrazovanje (obuke) za obavljanje poslova planiranog zanimanja ili dodatno radon iskustvo na istim ili sličnim poslovima. | 0 |
| 1. **DUŽINA NEZAPOSLENOSTI**
 |
| **Podnosilac zahtjeva ostvaruje sljedeći broj bodova za mjesece provedene u evidenciji nezaposlenih ZZZCG** | **Maksimalan br. bodova - 5** |
| 5mj. - 0,43 | 6 mj. - 0,86  | 7 mj. – 1,29  | 11 mj. – 3,01 |
| 8 mj. – 1,72 | 9 mj. – 2,15  | 10 mj. – 2,58  | 12 i više mj. – 5  |
| 1. **KONKURENTNOST I RAZVIJENOST OPŠTINE REALIZACIJE BIZNIS PLANA**
 |
| **Podnosilac zahtjeva ostvaruje sljedeći broj bodova za realizaciju biznis plana u opštini:** | **Maksimalan br. bodova - 20** |
| Budva – 3,97  | Tivat – 4,40 | Podgorica – 4,56 | B.Polje – 7,96 |
| H. Novi – 4,83  | Kotor – 4,87 | Cetinje – 5,70 | Berane – 9,01 |
| Bar – 5,73 | Danilovgrad – 5,74 | Nikšić – 5,89 | Gusinje – 11,78 |
| Žabljak – 5,93 | Plužine - 6,80 | Pljevlja - 6,95 | Zeta – 6,06 |
| Kolašin - 7,04 | Ulcinj – 7,16 | Mojkovac - 7,31 | Šavnik – 8 |
| Plav - 12,79 | Rožaje - 11,63 | Tuzi - 8,93 | Andrijevica - 10,42 |
| Petnjica - 20 |  |
| 1. **DODATA VRIJEDNOST**
 |
| **Podkriterijum** | **Vodeći principi za ocjenjivanje** | **Maksimalan br. bodova - 5** |
| **5.1****Zaštita okruženja i korišćenje obnovljivih izvora energije** | Biznis ideja je usmjerena na „zelena“ poslovna rješenja (npr. kroz efikasnost resursa, smanjenje troškova proizvodnje i poboljšanje efikasnosti proizvodnje) ili na tzv. zeleni vrijednosni lanac (eko-dizajn, recikliranje) ili će se za njenu realizaciju koristi obnovljivi izvori energije. | 1 |
| Biznis ideja je djelimično usmjerena na „zelena“ poslovna rješenja ili na tzv. zeleni vrijednosni lanac ili će se za njenu realizaciju koristi obnovljivi izvori energije. | 0,25 ili 0,50 |
| Biznis ideja nije usmjerena na „zelena“ poslovna rješenja ili tzv. zeleni vrijednosni lanac ili se za njenu realizaciju neće koristiti obnovljivi izvori energije. | 0 |
| **5.2 Jedinstvena/nekonvencionalna/inovativna poslovna ideja** | Podnosilac planira uvođenje novih proizvoda/usluga koji su/će biti rijetki u odnosu na ostale ideje. | od 3 do 4 |
| Podnosilac planira uvođenje novih i/ili boljih rješenja za već postojeći proizvod ili uslugu – djelimično uvođenje inovacije. | od 2 do 3 |
| Podnosilac planira uvođenje proizvoda / usluga koji su široko poznati, dobro uspostavljeni, ostvarivi, a tržište proizvoda / usluga još nije zasićeno. | od 1 do 2 |
| Podnosilac planira uvođenje proizvoda / usluga sa kojima je tržište proizvoda / usluga zasićeno. | 0 |

* 1. **Stručna pomoć izabranim korisnicima bespovratnih sredstava za samozapošljavanje**

Po donošenju odluke o izboru korisnika bespovratnih sredstava za samozapošljavanje, Zavod će organizovati specijalizovane radionice za sve zainteresovane korisnike bespovratnih sredstava za samozapošljavanje koji su spremni da uzmu učešća u radionicama na način i u terminu koji će Zavod ugovoriti sa spoljnim izvođačem.

Učešće u radionicama omogućiće se i određenom broju podnosilaca zahtjeva koji nijesu izabrani za korisnike usled ograničenih sredstava za ovu namjenu. Ovo zato što i nakon donošenja odluke postoji mogućnost izbora i ovih lica ukoliko izabrani korisnici ne izvrše obaveze koje prethode zaključenju ugovora sa Zavodom.

Cilj radionice je unapređenje preduzetničkih znanja i kompetencija polaznika, potrebnih za samozapošljavanje. Obuhvataju ekonomski i pravni segment edukacije, iz oblasti osnivanja i registracije poslovnih subjekata, preduzetništva, knjigovodstvenih usluga, poreskog zakonodavstva, radnog prava, menadžmenta, poslovnog planiranja, marketinga, poslovne komunikacije i dr.

Na ovaj način korisnicima sredstava pružiće se stručna pomoć radi podizanja kompetencija za započinjanje i upravljanje biznisom.

* 1. **Zaključivanje ugovora o dodjeli bespovratnih sredstava za samozapošljavanje**

Zavod će sa korisnicima bespovratnih sredstava zaključiti ugovore kojima će se urediti međusobna prava, obaveze i odgovornosti ugovornih strana u vezi dodjele bespovratnih sredstava za samozapošljavanje.

Nakon donošenja odluke o izboru korisnika bespovratnih sredstava za samozapošljavanje, a prije zaključivanja ugovora sa Zavodom, u obavezi ste da registrujete privrednu djelatnost i Zavodu dostavite:

* + Rješenje o upisu u registar nadležnog organa;
	+ Karton deponovanih potpisa;
	+ Prijavu na obavezno socijalno osiguranje;
	+ Potpisanuličnu blanko mjenicu i mjenično ovlašćenje kao sredstvo obezbjeđenja;
	+ Izjavu da vam tokom bilo kojeg perioda od tri fiskalne godine nije dodjeljivana državna pomoć male vrijednosti, tzv. de minimis pomoć, odnosno da vam u navedenom periodu nije dodijeljena državna pomoć male vrijednosti u iznosu većem od 300.000,00 €.

Rok za realizaciju obaveza je 20 dana od dana prijema odluke o izboru korisnika bespovratnih sredstava za samozapošljavanje Upravnog odbora Zavoda**.**

Troškovi registracije djelatnosti, kao i svi drugi troškovi nastali prije potpisivanja ugovora padaju na teret korisnika.

Zaključivanje ugovora između Zavoda i izabranog korisnika bespovratnih sredstava za samozapošljavanje uslovljeno je realizacijom navedenih obaveza, na opisani način i u utvrđenom roku, tj. predstavlja uslov za zaključivanje ugovora.

Stoga, ukoliko ne ispunite uslov za zaključivanje ugovora, vaš odobreni zahtjev biće zamijenjen sljedećim zahtjevom sa bodovne, odnosno rang liste koji se uklapa u raspoloživa finansijska sredstva za relalizaciju Programa “Podsticaji za samozapošljavanje” za 2024. godinu.

* 1. **Način i dinamika isplate bespovratnih sredstava**

Bespovratna sredstva uplaćuju se na žiro račun novoosnovanog pravnog ili fizičkog lica korisnika bespovratnih sredstava, odnosno privrednog društva ili preduzetnika, sljedećom dinamikom:

* sredstva u iznosu od 80%, po zaključenju ugovora o dodjeli bespovratnih sredstava za samozapošljavanje kao pomoć male vrijednosti, tzv. de minimis pomoć;
* sredstva u iznosu do 20%, po isteku 10-og mjeseca izvršenja ugovora tj, realizacije biznis plana.

# LISTA PRILOGA

Sastavni dio uputstva je obrazac zahtjeva za dodjelu bespovratnih sredstava za samozapošljavanje, sa pripadajućim prilozima 1 i 2.

1. Izrazi u ovom priručniku koji se koriste za fizička lica u muškom rodu podrazumijevaju iste izraze u ženskom rodu. [↑](#footnote-ref-1)
2. Odnosi se na nezaposlena lica kao korisnike kreditnih sredstava iz Programa za kontinuirano stimulisanje zapošljavanja i preduzetništva u Crnoj Gori ili Inoviranog programa za kontinuirano stimulisanje zapošljavanja i preduzetništva u Crnoj Gori. [↑](#footnote-ref-2)
3. Odnosi se na nezaposlena lica kao korisnike kreditnih sredstava iz Programa za kontinuirano stimulisanje zapošljavanja i preduzetništva u Crnoj Gori ili Inoviranog programa za kontinuirano stimulisanje zapošljavanja i preduzetništva u Crnoj Gori. [↑](#footnote-ref-3)
4. Od 01.01.2022.g. minimalna neto mjesečna zarada je 450 € (bruto - 568,07 €).

 [↑](#footnote-ref-4)
5. Prosječna bruto zarada ostvarena u Crnoj Gori u 2023. godini iznosi 987,00 €. [↑](#footnote-ref-5)
6. Povezana lica/srodnici: u pravoj liniji neograničeno, u pobočnoj liniji do drugog stepena srodstva, srodnici po tazbini do prvog stepena, bračni ili vanbračni drug, usvojilac i usvojenik. [↑](#footnote-ref-6)
7. Redovni troškovi održavanja prostora koji će se koristiti za obavljanje djelatnosti nazivaju se administrativni troškovi. Oni uključuju troškove struje, grijanja, telekomunikacije (internet, telefon, fax,) poštanskih usluga. [↑](#footnote-ref-7)